
  1. peatükk
Saatana ja tema kuningriigi päritolu


  Usklikud on asetatud istuma ühes Kristusega taevastesse paikadesse, kõrgele üle kõige pimeduse valitsuse ja võimu. Ükski deemon ei saa takistada usklikku, kes on asetatud istuma ühes Kristusega kõrgele üle vaenlase tegude! Meie positsioon ja valitsemine koos Kristusega taevastes paikades tähendab meelevalla, au ja võidu positsiooni, mitte läbikukkumist, depressiooni ja kaotust. 


  Ent kui Isanda Jeesuse Kristuse kogudusel on igas olukorras võit vaenlase ja tema vägede üle, siis miks langevad nii paljud kristlased Saatana ja tema rünnakute ohvriks? 


  Kas kristlased võidutsevad Saatana üle või mitte, sõltub sellest, milline on nende pilt kogudusest – võitlev, lüüasaanud või võidukas kogudus. Kõik oleneb sellest, kui hästi nad tunnevad oma positsiooni Kristuses.


  Võitlev kogudus kujutab selliseid kristlasi, kes ei istu veel ühes Kristusega taevastes paikades, vaid kes alles peavad lahingut ja üritavad võita vaenlast, kelle üle Isand Jeesus Kristus ei ole veel võitu saanud. 


  Lüüasaanud kogudus kujutab selliseid kristlasi, kes ei tea, et nad on pandud istuma ühes Kristusega ja et nad peavad valitsema oma elus Jeesuse Kristuse läbi. Kuna nad ei mõista oma positsiooni Kristuses ega pole ka kunagi kasutanud neile antud meelevalda, langevad nad pidevalt Saatana rünnakute ohvriks ja kogevad lüüasaamist ning kaotust.


  Kuid võidukas kogudus on piibellik näide Kristuse ihust, kes istub ühes Kristusega taevastes paikades, kõrgel üle iga valitsuse ja võimu (Ef 1:3; 2:6). Võidukas kogudus kujutab endast selliseid kristlasi, kes mitte ainult ei tunne, vaid ka kasutavad oma meelevalda Kristuses ja valitsevad oma elus Jeesuse Kristuse kaudu võidukalt Saatana üle, kes on lüüasaanud vaenlane (Rm 5:17). 


  Käesoleval ajastul kasvab terves maailmas pidevalt deemonlike jõudude tegevus ja sellepärast on tähtis, et kristlased teaksid, mis neile Kristuse lunastuse kaudu kuulub. Me peame teadma, et meile kuulub meelevald, sest Jeesus on juba võitnud vaenlase väed meie eest. Me mõistame oma meelevalda vaenlase üle ainult siis, kui me tunneme Jumala Sõna ja käime selle valguses. 


  Eelpoolöeldu oli sissejuhatuseks ja nüüd läheme tagasi alguste alguse, Esimese Moosese raamatu juurde ja alustame oma õpperetke sellega, et vaatame lähemalt Saatana ja tema kuningriigi päritolu.


  Viiteid Aadama-eelse tsivilisatsiooni olemasolu kohta


  Saatana – teise nimega Lutsiferi – päritolu ja langemine on Piiblis selgelt kirja pandud. Enne taevast väljaheitmist ja langemist kutsuti teda Lutsiferiks, pärast Saatanaks. Deemonite ja kurjade vaimude päritolu ei ole meile nii täpselt teada. 


  Mõned piibliuurijad usuvad, et Esimese Moosese 1. peatüki kahe algussalmi vahel on mitu miljonit aastat. Ja mõned usuvad, et esimene tsivilisatsioon eksisteeris maa peal enne loomist, mida kirjeldatakse Esimese Moosese esimeses peatükis.


  1. MOOSESE 1:1, 2


  1 Alguses lõi Jumal taeva ja maa.


  2 Ja maa oli tühi ja paljas ja pimedus oli sügavuse peal ja Jumala Vaim hõljus vete kohal.


  Võimalik, et praegused maapealsed kurjad vaimud pärinevad Aadama-eelsest tsivilisatsioonist. Paljud piibliuurijad usuvad, et enne uputust eksisteeris Aadama-eelne tsivilisatsioon, sest arheoloogiliste avastuste põhjal on teada, et kunagi elasid maa peal dinosaurused ja mammutid. 


  Kust nad tulid? Võib-olla olid need olendid osa esimesest loomisest, mis eksisteeris maa peal enne Aadamat – Aadama-eelne loomariik. Jesaja 14. peatükis näeme viidet Aadama-eelsele tsivilisatsioonile.


  JESAJA 14:12–14


  12 Kuidas sa ometi oled, helkjas koidutäht, alla langenud taevast, tükkidena paisatud maha, rahvaste alistaja? 


  13 Sina mõtlesid oma südames: „Mina TÕUSEN TAEVASSE, KÕRGEMALE JUMALA TÄHTEDEST MA TÕSTAN OMA AUJÄRJE ja ma istun kogunemismäele kaugel põhjamaal!


  14 Ma lähen ÜLES PILVEDE KÕRGUSTIKELE, ma teen ennast Kõigekõrgema sarnaseks!”


  Ilmselt oli Lutsiferil oma troon, mis kõneleb talle kuulunud meelevallast. Tõenäoliselt ta valitses allpool pilvi ja tähti, sest 13. salm ütleb: „... KÕRGEMALE Jumala tähtedest ma tõstan oma aujärje ...,” mis viitab sellele, et Lutsiferi aujärg pidi olema tähtedest madalamal. Kui Lutsiferi aujärg oli tähtedest madalamal, siis võis see hõlmata ka maist sfääri ja tähendada maapealset valitsemist. 


  Võimalik, et Lutsifer valitses enne Aadamat eksisteerinud maapealse tsivilisatsiooni ajal, mil maa peal elasid ka eelajaloolised loomad. Võimalik, et Saatan valitses maal Aadama-eelsel perioodil ja praegu tegutsevad kurjad vaimud pärinevad samast ajaperioodist. Meil ei ole selle kohta kirjakohta, aga samas Piibel ei eita seda. Me näeme Piiblis selle kohta vihjeid. 


  Pealegi me teame, et kurjad vaimud on praegu maa peal. Kust nad siia said? Teiseks võimaluseks on, et kurjad vaimud on osa inglitest, kes Lutsiferi vastuhakkamise käigus langesid (Ilm 12:4, 9). 


  Inimene ei olnud Aadama-eelse loomingu osa, sest Piibel ütleb, et Aadam oli esimene inimene: „Nõnda on ka kirjutatud: „ESIMENE INIMENE Aadam sai elavaks hingeks.”” (1Kr 15:45). Aga on ka võimalik, et enne Aadamat eksisteerisid teatud liiki olevused, kes erinesid täielikult nendest, keda me tänapäeval võime näha. 


  Ma räägin sellest lihtsalt kui ühest teooriast, sest Piibel ei valgusta seda niipalju, et midagi kindlalt väita. Me ei saa olla dogmaatikud asjades, mida Piibel ei kinnita. Vahel me soovime, et meil oleks rohkem ilmutust kurjade vaimude päritolu kohta, aga ilmselt on Jumal meile oma Sõnas öelnud kõike, mida Ta on meile tahtnud teada anda.


  Lutsiferi algne positsioon ja langemine


  Me võime kindlalt väita, et Saatan ja deemonid on langenud olendid, sest seda ütleb Piibel. Nad on kaotanud oma algse positsiooni (Ilm 12:4, 9). Ja Piibel heidab valgust Saatana ehk Lutsiferi päritolule. 


  Milline on Saatana päritolu? Jesaja 14 ja Hesekieli 28 kirjeldavad Lutsiferi algset positsiooni, mille Jumal talle pärast loomist andis, tema vastuhakku ja langemist. Me teame, et Jumal ei loonud Saatanat selliseks, nagu ta tänapäeval on, sest Jumal lõi kõik alguses ja kõik oli hea (1Ms 1:10, 12, 18, 21, 25; Jk 1:17). 


  Hesekieli 28. peatükis kirjeldab Piibel Lutsiferi enne taevast väljaheitmist ja langemist.


  HESEKIELI 28:12–16


  12 ... nõnda ütleb Isand Jehoova: sa olid nagu eeskujulikkuse pitserimärk TÄIS TARKUST JA TÄIUSLIKULT ILUS!


  13 Sa olid Eedenis, Jumala aias, SUL OLID KATTEKS KÕIKSUGU KALLISKIVID ... su raamistised ja õnarused olid kullast toode, valmistatud su LOOMISPÄEVAL! 


  14 Sa olid nagu KEERUB, hiilgav kaitsja; ja ma panin sind PÜHALE MÄELE; sa olid otse jumalik olend, kes võis käia tuliste kivide keskel!


  15 Sa olid LAITMATU OMA TEEDEL alates su loomispäevast, KUNI SINUS LEITI ÜLEKOHUT!


  16 Sinu suure kaubitsemise tõttu täitus su sisemus vägivallaga ja SA TEGID PATTU. Sellepärast tõukasin ma sind Jumalamäelt ja hävitasin sind, KAITSJA KEERUB, tuliste kivide keskelt!


  Selles lõigus räägib Piibel Lutsiferist, kes oli ‘keerub’, loodud olend, kuid kes ei olnud inimene: „Sa olid laitmatu oma teedel alates SU LOOMISPÄEVAST, kuni sinus leiti ülekohut!” (s 15).


  Jumal ei loonud Lutsiferi selliseks, nagu ta praegu on. Ta ei teinud teda kuradiks. Temast sai kurat, kui ta taevast välja heideti. Jumal lõi Lutsiferi täiuslikuks (Hs 28:15) – täis tarkust ja täiuslikku ilu (s 12). Piibel ütleb ka seda, et Lutsifer oli „... pühal mäel ...” (Hs 28:14), millest me võime järeldada, et tal oli ligipääs Jumala juurde. 


  Lutsiferi loomisega on seotud veel üks huvitav seik. Hesekieli 28:13 ütleb: „... su raamistised ja õnarused (KJV: viled) olid kullast toode, valmistatud su loomispäeval!”


  Ilmselt oli Lutsifer muusikaga seotud. Võib-olla oli ta enne langemist ja taevast väljaheitmist ülistusjuht. Ka sa oled kunagi märganud, milline on muusika osa nii Jumala kui ka Saatana plaanis? 


  Õige muusika valmistab sind ette Jumala Vaimu järgimiseks, vale muusika aga Saatana vaimu järgimiseks. Kurat tegutseb liha või uuendamata hinge kaudu, Jumala Vaim tegutseb sinu vaimu kaudu. 


  Piibel ütleb, et Lutsiferis leiti ülekohut (Hs 28:15). Milline oli tema patt? 


  HESEKIELI 28:17, 18


  17 SU ILU TÕTTU LÄKS SU SÜDA ÜLBEKS, OMA HIILGUSE PÄRAST sa kaotasid tarkuse ...


  18 OMA PALJUDE SÜÜTEGUDEGA ... SA TEOTASID OMA PÜHAMUID ...


  Lutsifer läks oma ilu pärast uhkeks. Ta tahtis saada Jumala sarnaseks, tõusta taevasse ja olla sama vägev kui Jumal. Jesaja 14. peatükis räägib Piibel Lutsiferi üleastumisest, paljastades Lutsiferi kurjuse ja viis nurjatut kavatsust. 


  JESAJA 14:13, 14


  13 Sina mõtlesid oma südames: MINA TÕUSEN taevasse, kõrgemale Jumala tähtedest MA TÕSTAN oma aujärje ja MA ISTUN kogunemismäele kaugel põhjamaal! 


  14 MA LÄHEN üles pilvede kõrgustikele, MA TEEN ennast Kõigekõrgema sarnaseks!


  Ilmselt oli Lutsiferil vaba tahe ja ta võis seda vabalt rakendada, sest ta ütles: „Mina otsustan.” Ta võis valida. Ja ta tegi vale valiku – ta üritas oma trooni Jumala aujärjest kõrgemale upitada. Sellepärast ütles Jumal Lutsiferile: „... sa tegid pattu ...” (Hs 28:16). 


  Pane tähele, mismoodi Jumal reageeris Hesekieli 28. peatükis Lutsiferi kavatsuste peale. Jumal ilmutas oma tahet ja mõistis Lutsiferi mässamise üle õiglast kohut ja Lutsifer heideti taevast alla. 


  HESEKIELI 28:16–18


  16 Sinu suure kaubitsemise tõttu täitus su sisemus vägivallaga ja sa tegid pattu! Sellepärast TÕUKASIN ma sind Jumalamäelt ja HÄVITASIN sind, kaitsja keerub, tuliste kivide keskelt! 


  17 Su ilu tõttu läks su süda ülbeks, oma hiilguse pärast sa kaotasid tarkuse! MA VISKASIN sind maa peale, MA PANIN sind kuningate ette, et nad saaksid sind vahtida! 


  18 Oma paljude süütegudega, oma ülekohtuse kaubitsemisega sa teotasid pühamuid; sellepärast MA LASKSIN su keskel puhkeda tule – see neelas sind! MA TEGIN sind maa peal tuhaks kõigi silme ees, kes sind nägid!


  Jesaja 14. ja Hesekieli 28. peatükis kirjeldatakse Lutsiferi langemist ja taevast väljaviskamist. Jeesus räägib sellest ka Luuka 10. peatükis. 


  JESAJA 14:12


  12 Kuidas sa ometi oled, helkjas koidutäht, ALLA LANGENUD TAEVAST, TÜKKIDENA PAISATUD MAHA, rahvaste alistaja?


  HESEKIELI 28:16, 17


  16 SELLEPÄRAST TÕUKASIN MA SIND JUMALAMÄELT ...


  17 ... ma viskasin SIND MAA PEALE ...


  LUUKA 10:18


  18 Aga ta [Jeesus] ütles neile: „Ma nägin saatana nagu välgu TAEVAST MAHA LANGEVAT!”


  Saatana nimi näitab tema loomust ja karakterit


  Eedeni aiast me saame õige pildi Lutsiferist ehk Saatanast, nagu teda pärast langemist ja taevast väljaheitmist nimetama hakati. Alljärgnevad salmid ilmutavad Saatana loomust ja karakterit pärast langemist. Piibel ütleb: „Aga MADU oli KAVALAM kõigist loomadest väljal, kelled Jehoova Jumal oli teinud” (1Ms 3:1). Eeva ütles Jumalale pärast kiusatusse langemist: „Madu PETTIS mind, ja ma sõin”

